Alter Channel

Το **Alter Channel** (όπου **Alter** στα λατινικά σημαίνει *διαφοροποιούμαι*) ήταν ιδιωτικός τηλεοπτικός σταθμός πανελλαδικής εμβέλειας. Ξεκίνησε να εκπέμπει στις 9 Μαρτίου 1994 ως **Κανάλι 5** ιδιοκτησίας της Kouris Media Group και πήρε το όνομα Alter από τις 29 Οκτωβρίου 2000 έως το οριστικό κλείσιμό του την περίοδο 2011-2012 και είχε έδρα το Μπουρνάζι στο Περιστέρι Αττικής.

## Ιστορία
***1999**: Στις 24 Φεβρουαρίου, ο σταθμός μετονομάζεται μεταβατικά από **Κανάλι 5** σε **Alter 5**.
***2000**: Το 50% του Alter 5 αγοράζει ο Θανάσης Αθανασούλης, ο οποίος τον εισάγει στο Χρηματιστήριο Αθηνών. Το βράδυ της 29ης Οκτωβρίου, ο σταθμός επαναλανσάρεται ως **Alter Channel**, με ιδιοκτήτη πλέον τον Αθανασούλη, ενώ οι εγκαταστάσεις του μεταφέρονται στο Μπουρνάζι.
***2001**: Στις 24 Σεπτεμβρίου, ο έμπειρος εκδότης Κώστας Γιαννίκος, πρώην διευθυντής προγράμματος στο Mega Channel και γενικός διευθυντής στο ΣΚΑΪ και στο Star Channel, αναλαμβάνει καθήκοντα στο νεόφερτο κανάλι, ως πρόεδρος και διευθύνων σύμβουλος, με απόκτηση μετοχών. Αργότερα ο Κοσμάς Σφαέλος φεύγοντας από το Star, γίνεται διευθυντής ενημέρωσης του σταθμού. Όπως με τους δύο παραπάνω σταθμούς που είχε διαχειριστεί ο πρώτος, οι εκδόσεις εφημερίδων που κατείχε, όπως *Ο Κόσμος του Επενδυτή*, και βιβλίων του εκδοτικού του οίκου Modern Times (βασικού μετόχου της Ελεύθερης Τηλεόρασης) διαφημίζονταν από το Alter. Αργότερα έγιναν γνωστές οι μέθοδοι προπλήρωσης του διαφημιστικού χρόνου που χρησιμοποίησε.
***2002**: Το **Alter** για να ανταγωνιστεί τα λοιπά μεγάλα ιδιωτικά κανάλια μετακινεί από τον Σεπτέμβριο της χρονιάς εκείνης το κεντρικό δελτίο ειδήσεων στις 18:00 ξεπερνώντας το σε τηλεθέαση κάτι που έπραξε ο ΑΝΤ1 και το Star Channel.
***2003**: Τον Ιούλιο, οι μετοχές των συζύγων των Θανάση Αθανασούλη και Γιώργου Βαλσαμίδη μεταφέρονται στους Γιώργο και Ανδρέα Κουρή (50%) και τη Modern Times (25%). Προηγούνται καταγγελίες του Κουρή προς τον Αθανασούλη για απάτες στο Χρηματιστήριο μεταξύ άλλων, οι οποίες οδήγησαν στην εύρεση φορολογικών παραβιάσεων από τον ΣΔΟΕ. Τον ίδιο μήνα, το ομόσταβλο Extra Channel εξαγόρασε ο Φίλιππος Βρυώνης. Τον Οκτώβριο οι επικεφαλής του Alter και του βραχύβιου Tempo TV (το οποίο πτώχευσε και έκλεισε από οικονομικά προβλήματα) τέθηκαν σε απόλυση.
***2005**: Στις 20 Απριλίου, το Alter αναμορφώνει πλήρως το πρόγραμμά του, με κινούμενα σχέδια στην πρωινή ζώνη και ψυχαγωγία στη μεσημεριανή δίχως την απουσία της ενημέρωσης. Στη βραδινή, μεταδίδει διάφορα σήριαλ και το κεντρικό δελτίο ειδήσεων. Τη νύχτα περιλαμβάνει ψυχαγωγικές εκπομπές καθώς και talk shows, όπως το βραβευμένο *[[Φως στο τούνελ]]*. Επίσης, την ίδια χρονιά, εγκαινιάζει το **Alter Globe**, ένα διεθνές τηλεοπτικό δίκτυο που μεταδίδει τα προγράμματα του σταθμού στη Βόρεια Αμερική από τις 24 Αυγούστου μέσω της Dish Network, στην Αυστραλία, στην Ασία και στην Αφρική από το Δεκέμβριο του ίδιου έτους μέσω της (αλήστου μνήμης) UBI World TV.
***2006**: Τον Σεπτέμβριο και τον Νοέμβριο αντίστοιχα εντάσσονται στο δυναμικό του σταθμού η Βέφα Αλεξιάδου με την εκπομπή *Στην κουζίνα με την Βέφα* και ο Μάκης Τριανταφυλλόπουλος με τις εκπομπές *Ζούγκλα* και *Κίτρινος Τύπος*.
***2007**: Το **Alter Globe** σταματάει (προσωρινά) τις εκπομπές του στις ΗΠΑ μέσω της *Dish Network* στις 31 Αυγούστου, επανεκπέμποντας στο *DirecTV* στις 26 Σεπτεμβρίου. Το καθημερινό κεντρικό δελτίο ειδήσεων αναλαμβάνει ο Νίκος Χατζηνικολάου μεταφέροντας το από τις 18:45 στις 20:00.
***2008**: Τον Φεβρουάριο, η Υπηρεσία Ειδικών Ελέγχων εντοπίζει στο κανάλι δώδεκα τιμολόγια των ετών 2001-2003 που χαρακτηρίζει εικονικά, και επιβάλει πρόστιμο ύψους 51 εκατομμυρίων ευρώ. Τον Απρίλιο, η Ελεύθερη Τηλεόραση ζητά επανεξέταση των τιμολογίων, και τον Νοέμβριο, τα εν λόγω χαρακτηρίζονται γνήσια. Στις 9 Οκτωβρίου, κάνει πρεμιέρα η εκπομπή *Ο Τελευταίος Πειρασμός* με την Νανά Παλαιτσάκη, στην οποία πραγματοποιείται τηλεφωνική σύνδεση με τον Σάββα Ξηρό έχοντας καλεσμένη την σύντροφό του Αλίθια Ρομέρο. Το ίδιο έτος, το **Alter Globe** ξεκινάει να εκπέμπει και στη Νέα Ζηλανδία μέσω της (αλήστου μνήμης) UBI World TV.
***2009**: Το απόγευμα της 17ης Φεβρουαρίου, τέσσερα άτομα πυροβολούν εναντίον οχημάτων του καναλιού. Η επίθεση αυτή καταδικάζεται από την κυβέρνηση, τα κόμματα και την ΕΣΗΕΑ, και η Σέχτα Επαναστατών αναλαμβάνει την ευθύνη, στοχοποιώντας τους δημοσιογράφους του σταθμού σε σχετική προκήρυξη που εξέδωσε. Στις 25 Απριλίου, άγνωστοι που επιβαίνουν σε αυτοκίνητο, ανοίγουν πυρ έξω από το κτήριο του σταθμού.
***2010**: Το **Alter Globe** εκπέμπει στην (τότε) Cablevision στις ΗΠΑ. Στις 16 Φεβρουαρίου, η ΕΤΙΤΑ πραγματοποιεί στάση εργασίας στο κανάλι, αντιδρώντας στις απολύσεις τεχνικών που εμποδίζουν το Νίκο Χατζηνικολάου να μπει στο στούντιο για το δελτίο ειδήσεων, με αποτέλεσμα να το παρουσιάσει ο Άκης Παυλόπουλος. Την ίδια ημέρα, ο εφοριακός Θανάσης Ρέππας που χαρακτήρισε γνήσια τα εικονικά τιμολόγια του σταθμού το 2008 αυτοκτονεί πέφτοντας από το μπαλκόνι στο σπίτι του στην Ανάβυσσο. Σύμφωνα με μαρτυρία της μητέρας του, ήταν αγχωμένος σχετικά με την υπόθεση. Στις 22 Δεκεμβρίου η ΕΤΙΤΑ (εκ νέου) μαζί με ΕΣΗΕΑ και ΕΠΗΕΑ ξεκινάνε στάσεις εργασίας λόγω της μη καταβολής του μισθού του Νοεμβρίου και μέρος του μισθού του Οκτωβρίου στους εργαζόμενους του Alter, οι οποίοι εν τέλει καταβάλλονται από την οικογένεια Κουρή.

### Χρονολογικό οικονομικού προβλήματος, επίσχεσης εργασίας, απεργίας και διακοπής τηλεοπτικής εκπομπής από την [[Digea]]
Στις 6 Μαΐου 2011, λόγω οικονομικών προβλημάτων, το Alter αιτείται υπαγωγή στο άρθρο 99 για πλήρη εξόφληση των δεδουλευμένων των εργαζομένων του και προστασία από τους πιστωτές η οποία γίνεται αποδεκτή στις 12 Αυγούστου. Νωρίτερα το βράδυ της 11ης Μαΐου εμφανίζεται κάρτα διαμαρτυρίας, με συναίνεση της ιδιοκτησίας του. Μετά από ένα μήνα, ξεκινάει αντιπαράθεση μεταξύ του Γιώργου Κουρή και του Γιάννη Αλαφούζου. Συγκεκριμένα ο ΣΚΑΪ και η Καθημερινή, συμφερόντων του τελευταίου, ξεκινούν μια σειρά αποκαλύψεων σχετικά με συμβάσεις που υπέγραφε ο σταθμός με τη Modern Times με υπερτιμολογημένες τις αξίες των εσωτερικών προγραμμάτων του και άλλες των υπερτιμολογημένων εκδοτικών προϊόντων της τελευταίας με το κανάλι, το οποίο μαζί με την Αυριανή, συμφερόντων του πρώτου, ανασύρουν παλαιότερες υποθέσεις στις οποίες είχε εμπλακεί ο Αλαφούζος, όπως του λαθρεμπορίου που γινόταν μέσω πλοίων του, της μόλυνσης των νερών στη λίμνη Μαρακαΐμπο στις αρχές του 1997, και της αγοράς ρουμανικών πλοίων της αραβικής κρατικής εταιρείας Petromin με πλαστά τιμολόγια. Το αποτέλεσμα ήταν το ΕΣΡ να επιβάλλει με απόφασή του στις 3 Οκτωβρίου πρόστιμο 70.000 ευρώ στο Alter λόγω της «προσβολής της προσωπικότητας» του Αλαφούζου.

Στις 11 Νοεμβρίου 2011, οι απλήρωτοι εργαζόμενοι του σταθμού υπό την ηγεσία του Νίκου Χατζηνικολάου, προχώρησαν ξανά σε επίσχεση εργασίας, προβάλλοντας στη ροή κάρτες με αναφορά στην «καθυστέρηση καταβολής δεδουλευμένων» από τον Γιώργο Κουρή σε δημοσιογράφους με δεκαετή προϋπηρεσία. Επιπλέον, θεώρησαν απαράδεκτη την απόφαση της Digea στο να σαμποτάρει το σήμα του ALTER. Οι εργαζόμενοι αρνήθηκαν να επανέλθουν στις θέσεις εργασίας τους, μη αποδεχόμενοι τα σχέδια εξυγίανσης που είχε παρουσιάσει ο Γιώργος Κουρής.

Στις 21 Νοεμβρίου 2011, ο Κώστας Γιαννίκος συλλαμβάνεται για μη καταβολή ΦΠΑ ύψους €1,2 εκατομμυρίων, και αφήνεται ελεύθερος με περιοριστικούς όρους τρεις μέρες μετά. Ωστόσο στις 28 Νοεμβρίου επανεμφανίζονται οι κάρτες διαμαρτυρίας στην διάρκεια του μαγνητοσκοπημένου προγράμματος και η υπόσχεση που δίνει έπειτα ο Γιαννίκος για μη προβολή των διαφημίσεων εταιρειών και του δικού του ομίλου και του Κουρή αθετείται, με αποτέλεσμα το βράδυ της επόμενης μέρας να γίνει κατάληψη της ροής του. Έκτοτε το 2012 για ένα μήνα (από την 1η Ιανουαρίου) οι εργαζόμενοι ξεκίνησαν εκπομπή με παρουσιαστές τον Γιώργο Φιλιππάκη και την Ακριβή Κυρίκου στην οποία μιλούσαν άνεργοι και απολυμένοι από τις δουλειές τους πολίτες, απλήρωτοι εργαζόμενοι της Ελληνικής Χαλυβουργίας και της Ελευθεροτυπίας, ο οικονομολόγος Δημήτρης Καζάκης, ο τότε πρόεδρος της γενικής ομοσπονδίας προσωπικού της ΔΕΗ Νίκος Φωτόπουλος και ο πρώην δημοσιογράφος Γιάννης Κανελλάκης.

Την περίοδο εκείνη το κανάλι προέβαλε τα ντοκιμαντέρ *Debtocracy* (Χρεοκρατία) και *W4 Crisis* (Γυναίκες για την κρίση) που αναφέρονταν στην οικονομική κρίση και στο ελληνικό χρέος αντίστοιχα, ενώ στις 30 Ιανουαρίου προέβαλε την συναυλία αλληλεγγύης από το Κλειστό Γυμναστήριο Περιστερίου. Τον Ιούνιο της ίδιας χρονιάς, προφυλακίζεται ο Γιαννίκος για χρέη στο Δημόσιο λόγω μη καταβολής ΦΠΑ του Alter από τον Σεπτέμβριο του 2010 μέχρι τον Ιανουάριο του 2011. Στις 27 Μαρτίου 2013 προφυλακίζονται οι Γιώργος και Ανδρέας Κουρής, με την κατηγορία ότι έπεισαν τον Γιαννίκο να μην καταβάλλει τον ΦΠΑ. Αφήνονται ελεύθεροι στις 10 Μαΐου με εγγύηση και περιοριστικούς όρους.

Τον Αύγουστο του 2013 στις συχνότητες του σταθμού εξέπεμπε μια εικόνα με χιόνια, αρχικά ασπρόμαυρη και μετά έγχρωμη με το λογότυπο του σταθμού και από κάτω έγραφε **Σύντομα ξανά κοντά σας**, φέρνοντας στο προσκήνιο φήμες επαναλειτουργίας του καναλιού καθώς ο Γιώργος Κουρής κατέληξε σε συμφωνία με 150 εργαζομένους του σταθμού όπου μέλη του απεργιακού κινήματος έκαναν λόγο για ποσό εργαζομένων που δεν το αντιπροσωπεύει εξ ολοκλήρου και επέκριναν τον Κουρή για την προσπάθεια αυτή. Μετά από λίγο καιρό, η λεγόμενη εικόνα σταμάτησε να εκπέμπει.

Στις 12 Σεπτεμβρίου 2013, η Ελεύθερη Τηλεόραση Α.Ε. κηρύχθηκε σε πτώχευση, μετά από αίτηση που είχαν υποβάλει 208 εργαζόμενοι του σταθμού στο Πολυμελές Πρωτοδικείο Αθηνών τον Δεκέμβριο του 2012, και στις 11 Οκτωβρίου σφραγίστηκε το κτήριο στο Μπουρνάζι που το στέγαζε ενώ στη θέση του live streaming από το ιστολόγιο των εργαζομένων του καναλιού, μεταδίδονται για αρκετό χρονικό διάστημα μικρής διάρκειας βίντεο με τα αιτήματά τους.

Στις 28 Ιουλίου 2014, ο Κώστας Γιαννίκος αφήνεται ελεύθερος με περιοριστικούς όρους, ενώ το 2018, το Τριμελές Εφετείο Κακουργημάτων Αθηνών καταδικάζει τον ίδιο Κώστα Γιαννίκο σε δεκαπενταετή κάθειρξη και την γυναίκα του, Κατερίνα Γιαννίκου, σε εξαετή κάθειρξη, για παράνομη μεταφορά ποσού €8,5 εκατομμυρίων από τα ταμεία του Alter προς τραπεζικούς λογαριασμούς στην Ελβετία και τα ταμεία της Modern Times, εκδίδοντας εικονικά τιμολόγια.

Στις 11 Φεβρουαρίου 2019, το ΕΣΡ ανακοινώνει την οριστική διαγραφή του σταθμού από τα μητρώα της, μετά από επτά χρόνια, διακοπής λειτουργίας, χάνοντας και τυπικά την άδεια που διέθετε από το 1993 (την οποία είχε ήδη χάσει από το 2013). Ο λόγος είναι ότι το κανάλι δεν πήρε μέρος στον διαγωνισμό για τις άδειες γενικού περιεχομένου εθνικής εμβέλειας, ενώ έχει χάσει όλα τα περιουσιακά του στοιχεία, βάζοντας ακόμη και πωλητήριο από τον Οκτώβριο του 2020 στο σφραγισμένο κτήριο, έναντι 1.5 εκατομμυρίων ευρώ. Τον Ιανουάριο του 2022, τα άλλα έξι εθνικά κανάλια-μέτοχοι στην Digea αγόρασαν με εκποίηση το 4,99% των μετοχών που κατείχε η Ελεύθερη Τηλεόραση Α.Ε. παύοντας και τυπικά τη συμμετοχή της στην ψηφιακή πλατφόρμα, στην οποία υπήρξε ένας εκ των ιδρυτών της, το μακρινό 2009.

## Πρόγραμμα
Ο σταθμός στο ξεκίνημα του ως Κανάλι 5 από το 1994 μέχρι το 2000, είχε πολλές εκπομπές με καλλιτεχνικά νέα και με ειδήσεις για τα πρόσωπα της σοουμπίζ, και ανταγωνιζόταν κυρίως σε πρόγραμμα το New Channel. Μια εκπομπή που ήταν δημοφιλής στο κανάλι είναι *Τα παιδιά της Νύχτας*.

Ο σταθμός από τον Οκτώβριο του 2000 μέχρι το Νοέμβριο του 2011 είχε πολυσυλλεκτικό ενημερωτικό και ψυχαγωγικό πρόγραμμα, διαθέτοντας δεκάδες εκπομπές με lifestyle περιεχόμενο και προτίμησε να δώσει για πολλά χρόνια βάρος στην ψυχαγωγία, κυρίως με ταινίες και ξένες σειρές, κατά καιρούς και στην ενημέρωση, με ερευνητικές και ειδησεογραφικές εκπομπές. Τα Σαββατοκύριακα στην πρωινή ζώνη, ο σταθμός, ανταγωνιζόταν, κυρίως την δεκαετία του 2000, το Star Channel, με ανάλογο πρόγραμμα. Είχαν προβληθεί, επίσης από το σταθμό ξένες και ελληνικές σειρές δικής του παραγωγής, ζωντανές και μαγνητοσκοπημένες δικές του εκπομπές και παιδικά προγράμματα, συμπεριλαμβανομένων της DiC Entertainment, της τότε κραταιάς καναδικής CINAR (μετέπειτα *Cookie Jar* που εξαγόρασε την DiC και στην πορεία εξαγοράστηκε από την *DHX Media* νυν *WildBrain*) και του αμερικανικού  Nickelodeon, συμβάσεις και δικαιώματα που έληξαν αιφνίδια το 2011.

To Alter είχε επενδύσει και στην μυθοπλασία το διάστημα 2003-2007 με γνωστές παραγωγές: *η Λίμνη των Στεναγμών*, *η Γη της Ευαγγελίας*, *Σοβαρότης Μηδέν* και *Κορίτσια ο Μάρκουλης* (με τον Μάρκο Σεφερλή), *Ελιές Θρούμπες* και *Μέχρι τρεις είναι δεσμός*, σειρές που ξεχώρισαν αισθητά στους πίνακες τηλεθέασης, ενώ η σειρά *Κορίτσια ο Μάρκουλης* προβαλλόταν πολλές φορές σε επανάληψη στον σταθμό, ακόμα και μετά την ολόκληρωση της σειράς, και στην περίοδο που το κανάλι αντιμετώπιζε οικονομικά προβλήματα.

Ο σταθμός λόγω των γενικά κεντρώων εκδοτών που το κατείχαν, θεωρούνταν στο ενημερωτικό πρόγραμμα, φιλικός προς το ΠΑΣΟΚ, άλλα κεντρώα και σοσιαλδημοκρατικά κόμματα και γενικότερα τον προοδευτικό χώρο, όπως και οι προκάτοχοι του σταθμού (Κανάλι 29 και Κανάλι 5), και αργότερα το Kontra Channel.

Από το 2010 πρόβαλλε σημαντικά μαζί με την κανονική του ροή σε μεγάλο βαθμό προγράμματα από το αρχείο του σε επανάληψη. Τον Απρίλιο του 2011 λόγω οικονομικών προβλημάτων, το κανάλι ανέστειλε, αρχικά προσωρινά, το ζωντανό πρόγραμμα, μέχρι την εξεύρεση ενός στρατηγικού επενδυτή, ο οποίος δεν βρέθηκε ποτέ, με αποτέλεσμα να έχει σε σύντομο διάστημα «επιθανάτιο ρόγχο», ενώ πολλά άτομα που εργάζονταν τότε έκαναν μεταγραφές σε άλλους σταθμούς και το Alter, λόγω της παντελούς απουσίας προγράμματος, έχασε θεαματικότητα (τελευταία κυμαινόταν από 0.1% στο 1%), αφού οι λιγοστοί εργαζόμενοι στο σταθμό, πήραν στα χέρια τους τη ροή και το κτίριο του, εκπέμποντας στον αέρα κάρτες με τα αιτήματά τους, με αποτέλεσμα το ΕΣΡ να αποφασίζει έκτακτα την οριστική διακοπή λειτουργίας του. Φήμες λένε ότι τον Απρίλιο του 2012 υπήρχαν επαφές με Εβραίους, Γάλλους και Τούρκους επενδυτές για την αποπληρωμή του συνόλου των οφειλών και την επαναλειτουργία του καναλιού, κάτι που δεν έγινε ποτέ επειδή το κανάλι μέχρι και σήμερα, χρωστάει στο δημόσιο 618 εκατομμύρια ευρώ, ενώ μέρος από το αρχείο του σταθμού, κατέληξε χωρίς οικονομικό αντάλλαγμα ή σε εξευτελιστική τιμή, μετά από κάποια χρόνια μετά το οριστικό κλείσιμο του σταθμού, σε πλανόδιους πωλητές λαϊκών αγορών, σε μεσάζοντες ακόμα και στα σκουπίδια, ενώ πολλά προγράμματα του σήμερα υπάρχουν και σε αποσπάσματα στο YouTube, από φανς και νοσταλγούς του σταθμού. Ο εξοπλισμός και οι κάμερες του Alter Channel πιθανόν να πήγαν σε μουσείο, όπως είχε γίνει και στο Tempo TV.

Στα μέσα Μαΐου επιχειρήθηκε νέα προσπάθεια και το ζωντανό πρόγραμμα επανήλθε, μέχρι τις 11 Νοεμβρίου 2011, όπου οι απλήρωτοι εργαζόμενοι του σταθμού προχώρησαν εκ νέου σε επίσχεση εργασίας, με κατάληψη της ροής για δεύτερη φορά, προβάλλοντας σε 24ωρη βάση από τον Δεκέμβριο του 2011 μέχρι τον Απρίλιο του 2012, μόνο διάφορες κάρτες με τα αιτήματά τους, θυμίζοντας το Alter σε πρόγραμμα το πάλαι ποτέ Tempo TV, ενώ από τις αρχές του 2012, ήρθε και το οριστικό τέλος του σταθμού με τις εκπομπές του να σταματούν το καλοκαίρι της ίδιας χρονιάς. Πολλοί εργαζόμενοι τότε στο κανάλι και ενώ είχαν συμβόλαιο κανονικά σε ισχύ, το έσπασαν λόγω απλήρωτων οφειλών και πήραν μεταγραφές σε άλλα κανάλια, όπως στον ΣΚΑΪ που πήγε ο Γιώργος Αυτιάς και τον Alpha TV που πήγαν το 2012 η Αννίτα Πάνια (παρουσίαζε επί χρόνια *τα Παρατράγουδα* ενώ κατά καιρούς έκανε και άλλες εκπομπές), η Αγγελική Νικολούλη (Το Φως στο τούνελ, προβαλλόταν επί χρόνια στο Alter, και μετά το κλείσιμο η εκπομπή μετακόμισε εκ νέου μετά από έντεκα χρόνια στον Alpha, ενώ σήμερα προβάλλεται στο Mega) και τα Ζουζούνια, ενώ άλλοι εργαζόμενοι του Alter αργότερα εργάστηκαν το 2013 στο Epsilon TV και σε άλλα περιφερειακά κανάλια της Αττικής, ενώ άλλοι αποσύρθηκαν από την τηλεόραση, βγήκαν στην σύνταξη ή πέθαναν.

Οι οικονομικές δυσκολίες και οι διαμάχες μεταξύ των εργαζομένων και της διεύθυνσης οδήγησαν στην υποβάθμιση του καναλιού, ενώ και η Digea, έκανε σαμποτάζ στο σήμα του, λόγω απλήρωτων οφειλών. Το 2013 το κανάλι όταν σφραγίστηκε είχε μόνο πέντε εργαζόμενους, ενώ μετά το κλείσιμο του σταθμού αρκετά χρόνια αργότερα, το 2019, το κτήριο που στεγαζόταν στο Μπουρνάζι, έμεινε εγκαταλελειμμένο καθώς σφραγίστηκε, ενώ βγήκαν και οι επιγραφές και οι κεραίες, και το κτήριο λόγω χρόνιας εγκατάλειψης, πιθανόν στο μέλλον να γκρεμιστεί, λόγω της απουσίας συντήρησης του.

## Διαθεσιμότητα
### Επίγεια και αναλογικά
Το κανάλι διέθετε ένα ευρύ δίκτυο συχνοτήτων και κάλυπτε αρκετές περιοχές της Ελλάδας μέχρι το οριστικό κλείσιμο του. Νωρίτερα ίδρυσε το 2009 μαζί με τους άλλους έξι ιδιωτικούς σταθμούς εθνικής εμβέλειας ALPHA, ΑΝΤ1, Μακεδονία TV (τότε με έδρα την Θεσσαλονίκη, σήμερα με έδρα το Μαρούσι), MEGA (υπό την ιδιοκτησία της επίσης πτωχευμένης Τηλέτυπος Α.Ε., της οποίας το μερίδιο κατέχει η Alter Ego Media), ΣΚΑΪ και STAR, την ψηφιακή πλατφόρμα της Digea. Οι μετοχές του σταθμού (4.99%), στην Digea βγήκαν σε εκποίηση το 2022, και διαμοιράστηκαν στα λοιπά 6 κανάλια.

Στις 26 Ιανουαρίου 2012, το κανάλι σταμάτησε να εκπέμπει αναλογικά, και από τα τελευταία κέντρα εκπομπής στον Νομό Αττικής, τον Υμηττό (27 UHF) και την Πάρνηθα (62 UHF) ενώ στις 10 Φεβρουαρίου έπειτα από εντολή της διοίκησης, διεκόπη και η ψηφιακή μετάδοσή του. Την εκπομπή του σταθμού στο Υμηττό (27 UHF) μετά από μικρό διάστημα την κατέλαβε το Smile TV (νυν Βεργίνα 1), με αναλογική εκπομπή στην Πάρνηθα, που διατηρήθηκε μέχρι τις 1 Αυγούστου 2014, όποτε και το αναλογικό σήμα καταργήθηκε, και στην Πάρνηθα ξεκίνησε επίσημα μόνο ψηφιακό σήμα.

### Δορυφορικά
Από το 2000 έως τις 26 Ιανουαρίου 2012, ο σταθμός εξέπεμπε και δορυφορικά με συνδρομή μέσω της NOVA με τους αναλογικούς αναμεταδότες σε όλη την Ελλάδα, που τροφοδοτούνταν από το δορυφορικό σήμα, να σταματήσουν να λειτουργούν, περιορίζοντάς το στην Αττική έως τις 10 Φεβρουαρίου 2012. Επίσης ο σταθμός ήταν διαθέσιμος και στο πακέτο του OTE TV μέσω Conn-X, η εκπομπή του περιοριζόταν στη μετάδοση μιας δοκιμαστικής τηλεοπτικής κάρτας έως τις 13 Νοεμβρίου του 2012 που σταμάτησε να εκπέμπει λόγω λήξης και της δεύτερης σύμβασης. Αργότερα βγήκαν κάρτες σε NOVA και ΟΤΕ που έλεγαν ότι ο σταθμός θα σταματήσει να μεταδίδεται στις συνδρομητικές πλατφόρμες.

## Alter Globe
right
Το **Alter Globe** ήταν η διεθνής υπηρεσία του μητρικού καναλιού για τον Απόδημο Ελληνισμό. Το κανάλι ξεκίνησε τον Αύγουστο του 2005 στις ΗΠΑ μέσω της Dish Network και το Δεκέμβριο της ίδιας χρονιάς στην Αυστραλία μέσω της (ανενεργής από το 2012) UBI World TV. Στις 26 Σεπτεμβρίου 2007 μεταφέρθηκε στην DirecTV, έως την 1η Απριλίου 2011, με απομάκρυνση του συγκεκριμένου και των λοιπών ελληνικών καναλιών από την υπηρεσία. Έξι μήνες μετά (1η Οκτωβρίου), ξεκίνησε εκ νέου στις ΗΠΑ μέσω της πλατφόρμας Home2US. Τα οικονομικά προβλήματα του σταθμού, έχουν επηρεάσει και το δορυφορικό πρόγραμμά του.

## Ιδιοκτησία
Η εταιρεία που διαχειριζόταν τον σταθμό ήταν η *Ελεύθερη Τηλεόραση Α.Ε.* που συστάθηκε στις 2 Φεβρουαρίου 1990, με το διακριτικό τίτλο Κανάλι 29 το οποίο ξεκίνησε τον προηγούμενο μήνα και με αρχική έδρα στον Ταύρο, στην οδό Δήμητρας 37 όπου μετέπειτα συστεγάζοταν το εξαγορασμένο από τη *Νέα Τηλεόραση Α.Ε.* Κανάλι 29 το οποίο μετετράπη στο σημερινό Star Channel έχοντας όμως διαφορετική έδρα και το τότε *Κανάλι 5* και μετέπειτα *Alter Channel* το οποίο όταν μεταφέρθηκε στο Περιστέρι το Star είχε ήδη μεταφέρει την έδρα του στις προγενέστερες εγκαταστάσεις παραμένοντας έως το 2008 που μεταφέρθηκε στην Κηφισιά.

Στις 9 Σεπτεμβρίου του 1993, χορηγήθηκαν και στις δύο εταιρείες (Ελεύθερη Τηλεόραση και Νέα Τηλεόραση) άδειες ίδρυσης και λειτουργίας τηλεοπτικών σταθμών τοπικής εμβέλειας στην περιοχή της Αττικής και παροχές ειδικής άδειας τεχνικής δικτύωσης για πανελλαδική μετάδοση.

## Λογότυπα

## Παραπομπές

## Εξωτερικοί σύνδεσμοι
*Επίσημη ιστοσελίδα ALTER (Αρχείο)
*Επίσημη ιστοσελίδα των απλήρωτων εργαζομένων του ALTER (Ανοικτή)

Κατηγορία:Πρώην ελληνικοί τηλεοπτικοί σταθμοί
Κατηγορία:Τηλεοπτικά κανάλια και σταθμοί οι οποίοι ιδρύθηκαν το 2000
Κατηγορία:Τηλεοπτικά κανάλια και σταθμοί οι οποίοι έκλεισαν το 2012